**OBRAZLOŽENJE IZVRŠENJA FINANCIJSKOG PLANA CENTRA ZA RESTRUKTURIRANJE I PRODAJU ZA PRVO POLUGODIŠTE 2021. GODINE**

**UVOD**

Centar za restrukturiranje i prodaju (u daljnjem tekstu: Centar) je pravna osoba s javnim ovlastima, osnovana Zakonom o upravljanju i raspolaganju imovinom u vlasništvu Republike Hrvatske ("Narodne novine" broj 94/13, 18/16 i 89/17 - Odluka Ustavnog suda Republike Hrvatske), a koji je nastavio s radom sukladno odredbama Zakona o upravljanju državnom imovinom ("Narodne novine" broj 52/18, u daljnjem tekstu: Zakon).

Sukladno članku 23. Zakona Centar se financira iz vlastitih sredstava te iz drugih izvora, a sredstvima iz drugih izvora smatraju se:

* naknade za upravljanje i raspolaganje dionicama i udjelima trgovačkih društava u vlasništvu Republike Hrvatske, kojima upravlja Centar,
* naknade za upravljanje i raspolaganje dionicama i udjelima čiji je imatelj Hrvatski zavod za mirovinsko osiguranje i Državna agencija za osiguranje štednih uloga i sanaciju banaka, kojima upravlja Centar,
* donacije, krediti, sredstva međunarodne pomoći, sredstva iz instrumenata programa i fondova Europske unije i druga sredstva u skladu sa Zakonom.

Primici od prodaje dionica i udjela u vlasništvu Republike Hrvatske, prihodi iz sredstava ostvarenih podjelom dobiti, odnosno ostatka stečajne ili likvidacijske mase društava čijih dionica i udjela je imatelj Republika Hrvatska, a kojima upravlja Centar, su primitak odnosno prihod državnog proračuna, osim ako Vlada Republike Hrvatske ne donese posebnu odluku da ti prihodi pripadaju Centru za podmirenje financijskih obveza.

1. **RAČUN PRIHODA I RASHODA**
	1. **PRIHODI POSLOVANJA**

Centar je za 2021. godinu planirao prihode poslovanja u iznosu od 65.500.000 kn, a za izvještajno razdoblje od siječnja do kraja lipnja 2021. godine isti su ostvareni u iznosu od 5.526.162 kn ili 8,44% plana i odnose se na:

* Prihodi od financijske imovine - ostvareni su u iznosu 1.856.976 kn, a u najvećoj mjeri se odnose na prihode od zateznih kamata (1.649.439 kn), prihode od dividendi (31.362 kn), prihode od kamata na oročena sredstva i depozite po viđenju (24.061 kn) i ostale prihode od financijske imovine (152.114 kn);
* Prihodi od nefinancijske imovine - ostvareni su u iznosu od 311.711 kn i odnose se na prihode od zakupa i najma;
* Prihodi od kamata na dane zajmove - ostvareni su u iznosu od 642.663 kn i u najvećoj mjeri se odnose na prihode od redovnih kamata po danim zajmovima iz ranijih razdoblja, naplaćene iz stečajnih postupaka te iz postupaka sklopljenih predstečajnih nagodbi;
* Prihodi od pruženih usluga - ostvareni su u sveukupnom iznosu od 1.208.128 kn, a odnose na prihode od naknade za realiziranu prodaju dionica/poslovnih udjela i naknade za naplaćenu dividendu za trgovačka društva iz portfelja RH i HZMO-a sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju ("Narodne novine" broj 39/2019), na prihode od izdane ponudbene dokumentacije, na prihode od izdanih iskaza nekretnina i na prihode od pruženih usluga fotokopiranja;
* Ostali prihodi - ostvareni su u iznosu od 1.506.684 kn, a odnose se na prihode od parničnih troškova (123.728 kn), prihode od neosnovano stečenih novčanih sredstava (666.298 kn), na prihode od režijskih troškova koji se u najvećoj mjeri odnose na refundaciju troškova sukladno Sporazumu o raspodjeli i načinu plaćanja troškova nekretnine u Zagrebu, Ivana Lučića 6-8 od 25.07.2017. godine (345.108 kn), prihode od sklopljenih sudskih nagodbi i sporazuma (184.757 kn), prihode od nadoknade troškova od upravljanja dionicama i poslovnim udjelima (179.969 kn) te na ostale prihode (6.824 kn).
	1. **PRIHODI OD PRODAJE NEFINANCIJSKE IMOVINE**

Centar je za 2021. godinu planirao prihode od prodaje nefinancijske imovine u iznosu od 300.000 kn, a za izvještajno razdoblje od siječnja do kraja lipnja 2021. godine isti su ostvareni u iznosu od 84.325 kn ili 28,11% plana i odnose se na prihode od stanova na kojima postoji stanarsko pravo po kojima su, rješenjima trgovačkih sudova, potraživanja prenesena na pravne prednike Centra.

Ukupni prihodi ostvareni u izvještajnom razdoblju znatno su manji u odnosu na planirane prihode i rezultat su promjene gospodarskih okolnosti uslijed epidemije koronavirusa koja je utjecala na smanjenje volumena realizacije prodaje dionica/poslovnih udjela trgovačkih društava u vlasništvu RH i drugih državnih imatelja kojima upravlja Centar, kao i na naplatu potraživanja.

* 1. **RASHODI POSLOVANJA**

Centar je za 2021. godinu planirao rashode poslovanja u iznosu od 41.600.000 kn, a za izvještajno razdoblje od siječnja do kraja lipnja 2021. godine isti su ostvareni u iznosu od 11.057.485 kn ili 26,58% plana i odnose se na:

* Rashodi za zaposlene - ostvareni su u iznosu od 7.123.462 kn, a odnose se na bruto plaće i doprinose te na isplate jubilarnih nagrada, pomoći i slično;
* Materijalni rashodi - ostvareni su u iznosu 3.729.608 kn i najveći udio čine rashodi za usluge u iznosu od 1.897.029 kn (od toga intelektualne i osobne usluge iznose 1.189.625 kn), rashodi za materijal i energiju u iznosu od 663.811 kn, ostali nespomenuti rashodi poslovanja u iznosu od 924.760 kn (od toga troškovi sudskih postupaka iznose 868.311 kn), te naknade troškova zaposlenima u iznosu od 244.009 kn;
* Financijski rashodi - ostvareni su u iznosu od 204.415 kn, a čine ih zatezne kamate u iznosu od 170.189 kn, bankarske usluge i usluge platnog prometa u iznosu od 23.096 kn, te ostale financijske rashode u iznosu od 11.130 kn.
	1. **RASHODI ZA NABAVU NEFINANCIJSKE IMOVINE**

Centar je za 2021. godinu planirao rashode za nabavu nefinancijske imovine u iznosu 1.580.000 kn, a u izvještajnom razdoblju od siječnja do kraja lipnja 2021. godine isti su ostvareni u iznosu od 202.917 kn ili 12,84% plana, od čega se najznačajniji odnose na nabavu automobila u iznosu od 140.214 kn, nabavu uredske opreme i namještaja u iznosu 41.078 kn, na nabavu opreme za održavanje i zaštitu u iznosu od 14.838 kn te na nabavu licenci u iznosu od 6.788 kn.

1. **RAČUN FINANCIRANJA**
	1. **PRIMICI OD FINANCIJSKE IMOVINE I ZADUŽIVANJA**

Centar je za 2021. godinu planirao primitke od financijske imovine i zaduživanja u iznosu 30.600.000,00 kn, a u izvještajnom razdoblju od siječnja do kraja lipnja 2021. godine isti su ostvareni u iznosu od 13.739.384 kn ili 38,17% plana i odnose se na:

* Primljeni povrati glavnica danih zajmova i depozita - ostvareni su u iznosu od 1.276.108 kn, a odnose se na primitke (povrate) glavnice zajmova po sklopljenim predstečajnim nagodbama (ADRIADIESEL d.d., Karlovac) te stečajnim postupcima (FINAGRA d.o.o., Zagreb i KAŠTELANSKI STAKLENICI d.d., Kaštel Štafilić);
* Primici od prodaje dionica i udjela u glavnici - ostvareni su u ukupnom iznosu od 12.463.277 kn, a u najvećoj mjeri se odnose na primitke od prodanih dionica/poslovnih udjela u vlasništvu Centra u ukupnom iznosu od 10.616.521 kn (VALAMAR RIVIERA d.d., Poreč, SOLARIS d.d., Šibenik, MAISTRA d.d., Rovinj, ARSENAL HOLDINGS d.o.o., Zadar, INFOSISTEM d.d., Zagreb, TUP d.d., Dubrovnik, ADRIACINK d.o.o., Split, ICC CONCEPT d.o.o., Cerovlje, HOTEL MEDENA d.d., Seget Donji, EXCELSA NEKRETNINE d.d., Dubrovnik, CHROMOS SVJETLOST d.o.o., Lužani, PARKOVI PLUS d.o.o., Rijeka, VARTEKS d.d., Varaždin, APZ-INŽENJERING d.d, Zagreb, ETZ d.d., Osijek, JADRAN HOTELI d.d., Rijeka) te na uplate od „malih dioničara“ u ukupnom iznosu od 1.846.755 kn.
	1. **IZDACI ZA FINANCIJSKU IMOVINU I OTPLATE ZAJMOVA**

Centar je za 2021. godinu planirao izdatke za financijsku imovinu i otplate zajmova u iznosu od 2.000.000 kn, a u izvještajnom razdoblju od siječnja do kraja lipnja 2021. godine isti su ostvareni u iznosu od 2.000.000 kn ili 100,00% plana, a odnose se na isplatu po osnovi Ugovora o kratkoročnom zajmu sklopljenog 08.02.2021. godine između Centra, kao zajmodavca i društva DE-FOS d.o.o., Kutina, kao zajmoprimca.